НАРОДНО ЧИТАЛИЩЕ ,,ХРИСТО БОТЕВ – 1929“ с.ГОРСКО АБЛАНОВО

О Т Ч Е Т

ЗА ДЕЙНОСТТА ПРЕЗ 2019 година

Дейността на НЧ ,,Христо Ботев – 1929“ е насочена към развитие и обогатяване на културния живот, социалната и оразователната дейност. Планираните мероприятия способстват за запазване и разпространение на народните традиции и обичаи. Чрез дейността на читалището се разширяват знанията и се обогатява културата на населението, приобщава се към ценностите и постиженията на науката, изкуството и културата. Читалището е средище на духовен живот в селото, възпитава и утвърждава националното самочувствие.

За постигане на своите цели, читалището поддържа общодостъпна библиотека и читалня. Библиотеката разполага с близо 8000 тома художествена и научно – популярна литература. През изминалата 2019 година е била посетена от 38 читатели. Заети са повече от 500 книги. Читалищната библиотека се обслужва от г – жа Шаркова, която работи с желание, подрежда кътове и изложби, подходящи за празниците.

В библиотеката работят два компютъра, които се използват за развлекателни игри. През изминалата година, с решение на читалищното настоятелство, с цел по-добра организация и работа бяха закупени лаптоп и принтер със собствени средства. През ваканциите продължава работата по проекта за интегриране на ромските деца. Поддържа се занимателния кът с книжки, игри и материали за рисуване.

Една от залите на първия етаж е предоставена на младежите за спорт и развлечение. Оборудвана е с тенис маса, боксова круша и гири.

За развиване и подпомагане на любителското художествено творчество е изградена женска певческо група за автентичен и обработен фолклор с ръководител Пенка Дамянова.

През изминалата година се включихме в следните мероприятия:

1.Пресъздаване на обичая ,,Бабин ден“.

2.Общоселско отпразнуване на Трифон Зарезан и изпълнение на характерните ритуали.

3.Тържествено събрание – концерт ,посветено на 141 години от Освобождението на България и Националния празник. В концертната програма участваха съставът към читалището и професионални изпълнители.Във фоайето беше подредена изложба и битов кът, а в дискотеката табло с фотоматериали от боевете при Горско Абланово.

4.Групата за автентичен фолклор взе участие във фолклорния фестивал ,,Жива вода“ в с.Каран Върбовка, където получихме 2 – ра награда.

5.Тържествено беше отпразнуван Деня на българската просвета и култура, който от години е официален празник на читалищата.

6.В края на месец септември участвахме в проведения в град Попово под патронажа на младия изпълнител Петър Кирилов фестивал ,,Автентичност и съвремие“, където ни беше присъден сребърен медал.

7.Изминалата 2019 година беше юбилейна за нашето читалище. Навършиха се 90 години от създаването му. Беше извършена мащабна подготвителна работа.За фасадата на читалището беше закупен и монтиран фирмен надпис с името на читалището и образа на Христо Ботев.В двата края на селото бяха поставени транспаранти. В изложбената зала бяха подредени художествени фотографии на холандския художник и фотограф Людо Гудфелд. Във фоайето г – жа Шаркова подготви изложба със снимки от историята на читалището и богата колекция от етнографски материали.

В концертната програма се включиха групата за автентичен фолклор и представителен ансамбъл ,,Мизия“. За своята 90 – годишнина, на читалището беше присъдена наградата на Съюза на българските музикални и танцови дейци ,,Сребърна лира“. Тя беше връчена от зам. председателя на Съюза г – н Любчо Василев, който обяви, че това е второто в страната селско читалище, което получава тази награда.

През изминалата година беше извършен частичен ремонт на покрива и водопроводната инсталация, които течаха. Ремонтът се извърши по решение на читалищното настоятелство със средства от рентата.

За изминалата 2019 г. са изплатени всички заплати и внесени дължимите осигуровки в НАП. Към 01.01.2020 г. , читалището няма финансови задължения.

Председател на ЧН: .............................

/Димитринка Митева/